ထန်တလန်မြို့

**ထန်တလန်မြို့** သည် မြန်မာနိုင်ငံ၊ ချင်းပြည်နယ်၊ ဟားခါးခရိုင်တွင် ပါဝင်ပြီး ထန်တလန်မြို့နယ်၏ မြို့နယ်ရုံးစိုက်ရာ မြို့ ဖြစ်သည်။

## ပထဝီဝင် 
ထန်တလန်မြို့သည် ချင်းပြည်နယ်မြို့တော် ဟားခါးမြို့မှ ၂၅ မိုင်အကွာတွင် တည်ရှိသည်။ ကုလားတန်မြစ်သည် ဟားခါးမြို့နှင့် ထန်တလန်မြို့များ အကြားမှ စီးဆင်းကာ အိန္ဒိယနိုင်ငံ မီဇိုရမ်ပြည်နယ်တွင်းသို့ စီးဝင်သွားပြီး ပလက်ဝမြို့နေရာတွင် မြန်မာနိုင်ငံဖက် ပြန်လည်စီးဆင်းလာကာ ဘင်္ဂလားပင်လယ်အော်တွင်းသို့ စီးဝင်သွားသည်။ ထန်တလန်မြို့သည် အိန္ဒိယနိုင်ငံ နှင့် နယ်နမိတ်ထိစပ်နေသည်။

## သမိုင်းကြောင်း 
အေဒီ ၁၄၅၀ ခုနှစ်တွင် လှောင်ဇန်ရွာဟု တည်ရှိခဲ့ရာမှ အေဒီ ၁၅၀၀ ခန့်တွင် လေးမိုင်ခန့်ကွာဝေးသော ထလန်တလန် (Thlan Tlang) သို့ ပြောင်းရွှေ့ခဲ့သည်။ ထလန် (Thlan) သည် သင်္ချိုင်း ဟု အဓိပ္ပါယ်ရပြီး Tlang သည် ကုန်း၊ တောင် ဟု အဓိပ္ပါယ်ရသည်။ မြို့၏ မူလအမည်သည် " "သင်္ချိုင်းကုန်း" ဖြစ်သည်။ ၁၉၆၁-၆၅ တွင် ယခုနေရာသို့ ထပ်မံပြောင်းရွှေ့ခဲ့ပြီး ၁၉၈၁ ခုနှစ်တွင် "ထလန်တလန်" မှ "ထန်တလန်" (Than Tlang, ထန် = ကျော်ကြား, Tlang = ကုန်း၊ တောင်) ဟု အမည်ပြောင်းခဲ့သည်။

## ထန်တလန်မြို့တိုက်ပွဲနှင့် မြို့မီးရှို့ခံခြင်း 
### ၂၀၂၁ ခုနှစ် 
၂၀၂၁ ခုနှစ် ဩဂုတ်လမှ စတင်၍ ချင်းပြည်နယ်၊ ထန်တလန်မြို့နှင့် ပတ်ဝန်းကျင်ဒေသများတွင် ချင်းဒေသကာကွယ်ရေးတပ်ဖွဲ့-ထန်ထလန် (CDF-Thantlang)နှင့် စစ်ကောင်စီတပ်တို့အကြား တိုက်ပွဲများ အရှိန်မြင့်လာခဲ့သည်။ ဩဂုတ်လ ၂၀ ရက်နှင့် ၂၁ ရက်နေ့များတွင် ဟားခါးနှင့် ထန်တလန်မြို့အကြား၌ CDF-Thantlang နှင့် စစ်တပ်တို့ တိုက်ပွဲဖြစ်ပွားခဲ့သည်။ 

ဩဂုတ်လ ၂၅ ရက်နေ့တွင် ပလကရပ်ကွက်ရှိ ရဲစခန်းအနီး၌ တိုက်ပွဲဖြစ်ပွားရာတွင် ကလေးငယ်တစ်ဦး သေဆုံးပြီး အရပ်သားနှစ်ဦး ဒဏ်ရာရရှိခဲ့သည်။

စက်တင်ဘာလ ၉ ရက်နေ့၌ ထန်တလန်မြို့တွင်းရှိ စစ်တပ်၏ စစ်ဆေးရေးဂိတ်တစ်ခုအား CDF-Thantlang က ရုတ်တရက် ဝင်ရောက်တိုက်ခိုက်ခဲ့သည်။ နှစ်ဖက် ပစ်ခတ်မှုများ ဖြစ်ပွားခဲ့ရာ အရပ်သားလေးဦး ဒဏ်ရာရရှိခဲ့သည်။ ဒေသကာကွယ်ရေးတပ်ဖွဲ့ ပြန်လည်ဆုတ်ခွာပြီးနောက် စစ်တပ်မှ လက်နက်ကြီးများဖြင့် ရမ်းသန်းပစ်ခတ်ခဲ့ရာ နေအိမ်တစ်လုံး မီးလောင်ပျက်စီးခဲ့သည်။မြို့တွင်း တိုက်ပွဲများ ဆက်တိုက်ဖြစ်ပွားလာခြင်းကြောင့် မြို့ခံအချို့သည် အိန္ဒိယနိုင်ငံ နယ်စပ်ရှိ မီဇိုရမ်ပြည်နယ်သို့ ထွက်ပြေးတိမ်းရှောင်ခဲ့ကြသည်။ အိန္ဒိယဗဟိုအစိုးရသည် မြန်မာစစ်ဘေးရှောင်များကို တရားဝင် လက်မခံသော်လည်း မီဇိုရမ်ပြည်နယ်အစိုးရက ပြန်လည်မပို့ဘဲ နေရာချထားပေးမှု မပြုလုပ်သော်လည်း ခိုလှုံခွင့်ပြုထားကြောင်း ကြေညာထားခဲ့သည်။

စက်တင်ဘာလ ၁၄ ရက်နေ့တွင် ဂျွန်ဆင်အောက်မေ့ဖွယ်နှစ်ခြင်းအသင်းတော်ဘုရားကျောင်းသို့ လက်နက်ကြီးကျည်ကျရောက် ပျက်စီးမှုများ ဖြစ်ပေါ်ခဲ့သည်။ထို့ပြင် စစ်တပ်မှ စစ်ရေးအရ အချက်အချာကျသော နေအိမ်များတွင် နေရာယူထားပြီး စစ်ဘေးရှောင်နေအိမ်များမှ ပုဂ္ဂလိကပစ္စည်းများကို အသုံးပြုခဲ့သည်။

စက်တင်ဘာလ ၁၈ ရက်နေ့တွင် ထန်တလန်မြို့ PDF နှင့် မြို့ပေါ်တွင် စောင့်ကြပ်နေသော စစ်တပ်အဖွဲ့များအကြား ခြောက်နာရီကြာ တိုက်ပွဲဖြစ်ပွားခဲ့သည်။ မြို့ပေါ်တိုက်ပွဲဖြစ်ပွားရာတွင် နှစ်ဖက်စလုံးက ထန်တလန်ပြည်သူတို့၏ နေအိမ်များကို အကာအကွယ်ယူကာ အပြန်အလှန်တိုက်ခိုက်ခဲ့ကြသည်။ စစ်တပ်သည် ၎င်းတို့၏တပ်များ သေနတ်ခြင်း ယှဉ်ပစ်ရာတွင် အရေးနိမ့်သောအခါ တပ်ခွဲအဆင့် လက်နက်ကြီးများဖြင့် ပစ်ခတ်ခဲ့ရာ လူနေအိမ်များပေါ် ကျရောက်၍ မီးလောင်ကျွမ်းခဲ့သည်။မီးလောင်နေသော နေအိမ်များကို မီးငြှိမ်းသတ်ရန် ကြိုးပမ်းခဲ့သည့် ဒေသခံလူငယ်များကို စစ်တပ်ဘက်က ပစ်ခတ်ခဲ့ရာ ထန်တလန်ရာပြည့်နှစ်ခြင်းခရစ်ယာန်အသင်းတော် (TCBC) ၏ သင်းအုပ်ဆရာ ပါစတာ ကျူံးဗျက်ဟုမ်း ကျည်ထိမှန် သေဆုံးခဲ့သည်။  အဆိုပါမီးလောင်ကျွမ်းမှုကြောင့် နေအိမ် ၁၉ လုံး မီးလောင်ဆုံးရှုံးခဲ့သည်။နောက်တစ်ရက်တွင် မြို့ပေါ်နေထိုင်သူအများစုသည် နေရပ်စွန့်ခွာကာ အိန္ဒိယနိုင်ငံနယ်စပ်သို့ ထွက်ပြေးတိမ်းရှောင်ခဲ့ကြပြီး မိသားစုအနည်းငယ်သာ ကျန်ရှိခဲ့သည်။ 

CDF-Thantlang တပ်ဖွဲ့၏ အလစ်အငိုက်တိုက်ခိုက်မှုများကို မကြာခဏ ခံရပြီးနောက် စက်တင်ဘာလ ၂၀ ရက်နေ့တွင် စစ်တပ်မှ စခန်းချရာ ပတ်ဝန်းကျင်ရှိ ထန်တလန်မြို့နေလူထုကို မြို့မှရှောင်ရန် အမိန့်ထုတ်ပြန်ခဲ့ပြီး စက်တင်ဘာ ၂၁ ရက်နေ့အထိ နောက်ဆုံးရက်အဖြစ် သတ်မှတ်ပေးခဲ့သည်။

၂၀၂၁ ခုနှစ် အောက်တိုဘာလ ၂၉ ရက်နေ့ နံနက် ၁၀ နာရီခန့်တွင် ထန်တလန်မြို့၌ ဈေးဆိုင်တစ်ခုကို ဖောက်ထွင်းနေသည့် စစ်ကောင်စိစစ်သားတစ်ဦးအား ထန်တလန် CDF အဖွဲ့က ပစ်သတ်လိုက်ပြီးနောက် စစ်ကောင်စီတပ်မှ ရည်ရွယ်ချက်ရှိရှိ လက်နက်ကြီးများဖြင့် ပစ်ခတ်ကာ နေအိမ်များကို ဝင်ရောက်မီးရှို့ခြင်းများ ပြုလုပ်ခဲ့သည်။

ထို့ကြောင့် ထန်တလန်မြို့ပေါ်ရှိ Church on the Rock (COTR) ခရစ်ယာန်ဘုရားကျောင်းနှင့် Presbyterian ခရစ်ယာန်ဘုရားကျောင်း အပါအဝင် အိမ်ခြေ ၁၅၀ ကျော် မီးလောင်ကျွမ်းခဲ့သည်။

ထန်တလန်မြို့ပေါ်တွင် စုစုပေါင်း အိမ်ခြေ ၁,၈၀၀ ကျော်ရှိပြီး လူဦးရေ ၁၀,၀၀၀ ကျော် နေထိုင်ကြသော်လည်း စစ်တပ်၏ ခြိမ်းခြောက်မှုများကြောင့် မြို့လုံးကျွတ်ရှိ ပြည်သူများ အိန္ဒိယနိုင်ငံ၊ မီဇိုရမ်ပြည်နယ်ရှိ ကျေးရွာများသို့ ထွက်ပြေးတိမ်းရှောင်ခဲ့ရသည်။

၂၀၂၁ ခုနှစ် အောက်တိုဘာလတွင် ထန်တလန်မြို့၌ တိုက်ပွဲများ ဆက်လက်ပြင်းထန်လာရာ မြို့ခံလူထုမှာ မရှိတော့ဘဲ စစ်ကောင်စီတပ်ဖွဲ့ဝင်များသာ ကျန်ရှိခဲ့သည်။ ထိုအခြေအနေတွင် ချင်းပူးပေါင်းရေးတပ်ဖွဲ့များက မြို့သိမ်းပိုက်ရန် ကြိုးပမ်းမှုများကို ဆက်လက်လုပ်ဆောင်ခဲ့သည်။

## ထင်ရှားသော မြို့ခံပုဂ္ဂိုလ်များ 
* ဒေါက်တာမှုထန် - နိုင်ငံတော်စီမံအုပ်ချုပ်ရေးကောင်စီအဖွဲ့ဝင်

## ကိုးကား 
## ပြင်ပလင့်ခ်များ 
* "Tlantlang Google Satellite Map" Maplandia.com